Tožba, vložena 26. septembra 2024 – UF/Komisija
(Zadeva T-502/24)
Jezik postopka: francoščina
Stranki
Tožeča stranka: UF (zastopnik: S. Orlandi, odvetnik)
Tožena stranka: Evropska komisija
Predloga
Tožeča stranka Splošnemu sodišču predlaga, naj:
sklep z dne 26. junija 2024 o sprejetju ukrepov za izvršitev ničnostne sodbe z dne 8. maja 2024 (UF/Komisija, T-24/23, EU:T:2024:293) razglasi za ničen;
Evropski komisiji naloži, naj tožeči stranki plača znesek, določen ex æquo et bono za nastalo premoženjsko škodo, ter plačilo stroškov.
Tožbeni razlogi in bistvene trditve
Tožeča stranka v utemeljitev tožbe navaja štiri tožbene razloge.
Prvi tožbeni razlog: kršitev člena 266 PDEU, ker Komisija, ker tožeče stranke ni ponovno zaposlila na njeno delovno mesti, ni izpolnila svoje obveznosti sprejetja ukrepov, potrebnih za izvršitev sodbe z dne 8. maja 2024, UF/Komisija (T-24/23, EU:T:2024:293).
Drugi tožbeni razlog: kršitev temeljne pravice do dela iz člena 15 Listine Evropske unije o temeljnih pravicah. Tožeča stranka trdi, da ji je zaradi ohranitve v veljavi prekinitve delovnega razmerja odvzeta pravica do dela.
Tretji tožbeni razlog: kršitev načela sorazmernosti in obveznosti obrazložitve, ker Komisija ni ustrezno utemeljila nadaljevanja preiskave, ki se zdi poskus izogniti se ponovni zaposlitvi tožeče stranke na njeno delovno mesto.
Četrti tožbeni razlog : zloraba pooblastil ali postopka. Po mnenju tožeče stranke sprejeti ukrepi dokazujejo skrito namero, da se prepreči njena ponovna zaposlitev na prejšnje delovno mesto, čeprav ni dejstev, ki bi upravičevala tako odločitev.
____________